Silvestrovo, od Škotske do Brazila (31/12/02) - 2002-12-31
U Glasgowu i Edinburgu stotine tisuća ljudi čeka Novu godinu na ulici, u Brazilu - krcate plaže
Diljem svijeta proslavlja se dolazak Nove godine - uz mnogo zabave i, ponegdje, uz vjersku službu. Škotska proslava, poznata kao Hogmanay, odvija se na ulicama Glasgowa i Edinburga posljednjeg dana stare godine. Više od stotinu tisuća ljudi sudjeluje u ovim uličnim dočecima, na kojima se - nakon oglašavanja crkvenog zvona u ponoć - svi okupljeni razmjenju novogodišnje čestitke i poljupce. U Grčkoj, osim što označava početak nove godine, prvi siječnja je i Dan Svetog Basila koji je bio jedan od prvih poglavara Grčke pravoslavne crkve. Običaj nalaže služenje Basilske pogače ili “vassilopitte” u kojoj se nalazi jedan novčič – onom koji ga pronađe zajamčena je sretna budućnost. U Belgiji, djeca pišu poruke svojim roditeljima na šarenim čestitkama koje se čitaju u krugu obitelji na prvi dan nove godine. U Španjolskoj, na zadnji dan stare godine svi moraju imati spremno najmanje dvanaest zrna grožđa. Svako zrno predstavlja jedan mjesec u godini. Kada počne odbrojavanje, svaka osoba pojede po jedno zrno za svaki otkucaj sata. Kaže se kako svako zrno grožđa donosi sreću i veselje u Novoj godini. U Japanu Nova godina se proslavlja na razne načine. Mnogi Japanci posjećuju budistička svetišta, a neki nose tradicionalnu japansku nošnju. Prvi siječanj od posebno je drag japanskoj djeci, jer tada najčešće dobiju novac od svojih roditelja. Svoje želje za Novu godinu mnogi Korejci požele pri izlasku sunca prvog siječnja, kada se odjenu u svoje tradicionalne nošnje. Mnoge obitelji okupljaju se rano ujutro kako bi se prisjetili svojih predaka. Nakon ceremonije jede se juha od rižinog kolača za koju se kaže da dodaje jednu dodatnu godinu života. U Kanadi, u državi British Columbia, jedan od zanimljivijih načina obilježavanja Nove godine je kada ljudi različitih uzrasta uskaču u hladne vode English Baya, blizu Vancouvera. Ovaj običaj traje oko 80 godina i danas privlači blizu dvije tisuće odvažnih plivača. U Brazilu doček Nove godine također uključuje more ali ovaj put tople vode Atlantskog oceana. Milijuni ljudi odlaze na plaže Brazila kako bi uživali u novogodišnjem vatrometu. Nosi se bijela odjeća kako bi se poželjela dobrodošlica Novoj godini, te da bi se na sebe privuklo sreću.